Selvom mange butikker kan slå dørene op igen på mandag, så gælder det hverken Henrik Christensen eller Janne Holm Andreasens tøjbutikker i Thisted. Både herretøjsbutikken Mr Oliver og dametøjsbutikken Holms ligger nemlig i J. P. Jacobsens Shoppingcenter, og butikker i centre har endnu ikke fået lov til at åbne. - Vi kan ikke blive ved med at være oppe i centeret. Vi bliver nødt til at gøre noget, for vi skal til at have nogle penge i kassen rent ud sagt, forklarer Henrik Christensen. For at kunne åbne sammen med de andre butikker, har de to indehavere derfor valgt at slå sig sammen. Torsdag kontaktede de det lokale pengeinstitut for at få lov til at leje et lokale udenfor centeret, og allerede få timer efter var de ved at sætte de første hylder op i gågaden, hvor det fra 1. marts igen er tilladt at holde åbent. Nye forretninger i modvind Mr Oliver og Holms har det tilfælles, at begge butikker startede op i efteråret. På grund af først den regionale nedlukning i Nordjylland og den efterfølgende landsdækkende, så har de efterhånden været lukkede lige så længe, som de har været åbne. Derfor glæder Henrik Christensen sig også meget til at åbne, og han håber, de får fulde hænder. - Jeg tror, vi får rigtigt travlt, og det håber jeg da også, siger han og forklarer, at flere har spurgt, hvornår de åbner igen. - Vi har nok varer, og ellers må vi jo hente nogle flere. Vi er klar, så de kan bare komme, slår han fast med et grin.

Referat:
Butikker i shoppingcentre må ikke åbne 1. marts. Derfor flytter to forretninger i Thisted midlertidigt.